
Н А Р Е Д Б А
ЗА ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАННСКИ ЖИВОТНИ 
НА ТЕРИТОРИЯТА НА ОБЩИНА ТЕРВЕЛ

РАЗДЕЛ ПЪРВИ
ОСНОВНИ ПОЛОЖЕНИЯ
Чл.1.(1) Тази Наредба урежда местните изисквания, ограничения и забрани за отглеждане на селскостопански животни в населените места на общината и в земите за отдих на нейната територия.
Чл.2. Разпоредбите на тази наредба са задължителни за всички физически и юридически лица, които живеят или временно пребивават на територията на Общината, свързани с дейностите по ал.1
Чл.3. Реда и условията за устройване на пчелини и отглеждането на пчелни семейства се извършва в съответствие с разпоредбите на Закона за пчеларството и подзаконовите нормативни актове.

РАЗДЕЛ ВТОРИ
ДОПУСТИМ БРОЙ И ВИД НА ОТГЛЕЖДАНЕ НА СЕЛСКОСТОПАНСКИ ЖИВОТНИ 
Чл.4. Според мястото на отглеждане на селскостопански животни, територията на общината се районира както следва:
1. територия в границите  на населеното място;
2. територия извън границитe на населеното място.
Чл.5. (1) Разрешеният брой отглеждани селскостопански животни и птици от едно домакинство в границите на населените места при спазване на санитарно-хигиенните изисквания, е както следва:
1. Два броя едри преживни животни (ЕПЖ) и приплодите им до 12 месечна възраст;
2. Десет броя дребни преживни животни (ДПЖ) с приплодите им до 9-месечна възраст;
3. Три броя прасета за угояване, различни от свине майки и некастрирани нерези;
4. Два броя еднокопитни и приплодите им до 12-месечна  възраст
5. Десет възрастни зайци с приплодите им, но не повече от сто броя общо
6. Петдесет възрастни птици независимо от вида;
7. Сто бройлера или подрастващи птици независимо от вида.
(2) Заварените до момента на приемането на тази Наредба домакинства, които отглеждат по-голям брой животни от посочените в ал.1, са длъжни да спазват ветеринарномедицинските изисквания на Наредба №44/20.04.2006г. за ветеринарномедицинските изисквания към животновъдните обекти.
Чл.6. На територията извън регулацията на населените места се разрешава отглеждането на всички видове животни и птици с разрешението на съответните административни и специализирани органи /ОДБХ, РИОСВ, РЗИ/ при отстояния, условия и брой отговарящ на изискванията на всички законови и подзаконови нормативни актове.
Чл.7. Във всички населени места на територията на Общината се разрешава отглеждането на декоративни птици, риби, и други домашни и/или екзотични животни от клас птици и бозайници, освен ако за същото не се изисква специално разрешение, съгласно действащата законова и подзаконова нормативна база.
 


        РАЗДЕЛ ТРЕТИ
        РЕД, НАЧИН И УСЛОВИЯ НА ОТГЛЕЖДАНЕ

Чл.8. Кмета на общината, кметът на населеното место или упълномощени от тях длъжностни лица осъществяват контрол при отглеждането на животни чрез:
1. Поддържане и възстановяване на санитарно-хигиенно състояние в населените места;
2. Прилагането на екологосъобразни и хигиенни решения за третиране на животинските отпадъци;
3. Осъществяване на контрол на допустимия брой животни отглеждани в населените места;
4. Недопускане състояние на дискомфорт на жителите на общината.
Чл.9. (1) Отглеждането на селскостопански животни се извършва в ограден двор, сгради и постройки, които отговарят на изискванията на Закона за ветеринарномедицинската дейност /ЗВМД/, ППЗВМД, Закона за животновъдството, Закон за защита на животните, Закона за устройство на територията и Наредба №44 от 20 април 2006г. за ветеринарномедицинските изисквания към животновъдните обекти.
(2) Лицата, които отглеждат селскостопански животни се съобразяват със зоохигиенните, ветеринарно-санитарните и санитарно-хигиенните изисквания.
(3) Собствениците на селскостопански животни осигуряват съоръжения в своя двор, отговарящи на техническите и санитарни изисквания,  разположени на отстояние не по-малко от 3 м /три метра/ от съседния имот, за временно депониране /съхранение/ на животинските отпадъци /тор/. Образуваното торово купище се извозва най-малко два пъти в месеца, а през летния сезон минимум веднъж в седмицата. Торовата маса се извозва от собственика на животното/животните и се депонира в собствен или нает имот, отстоящ на повече от 100 метра /сто метра/ от строителните граници на населеното място, или се използва по начин непозволяващ замърсяване на почвата и околната среда.
(4) Не се допуска натрупването на оборска тор в постройките за отглеждане на животни и прилежащата към тях свободна дворна площ, като торовата маса ежедневно се събира в съоръженията по ал.3 и същите периодично се почистват.
(5) Временно съхранение и депониране на торов отпадък в чужд и съсобствен поземлен имот се допуска само при наличие на писмено съгласие от собственика на имота, договор за наем или друг документ, удостоверяващ ползването на имота, при спазване на условията съгл.ал.3.
(6) В дворовете без канализация отпадъчните води от животновъдството трябва да се отвеждат във водоизгребни ями, които са на разстояние по голямо от 3 м /три метра/ от улична регулация, 4 м /четири метра/ от дворищна регулация и 15 м /петнадесет метра/ от кладенец.
(7) Отглеждането на животни се извършва в ограден двор, сгради или постройки отговарящи на следните ветеринарно-санитарни и хигиенни норми:
1. Водонепропускливи подове, позволяващи почистване, измиване и дезинфекция;
2. Дворове, позволяващи механично почистване и измиване;
3. Отделно помещение за фуражите;
4. Заустване на отпадните води - в торище или изгребна яма с бетонирана основа за отцеждане на тора.
 (8) Сгради за отглеждане на селскостопански животни и птици, да се изграждат със застроена площ до 50 кв.м. съгласно изискванията на чл. 147, ал. 1, т. 1 от ЗУТ.  Сгради за отглеждане на селскостопански животни и птици, със застроена площ по-голяма от 50 кв.м. се изграждат на общо основание съгласно изискванията на ЗУТ. 
Чл.10. (1) Собствениците на животни са задължени :
1. Да придружават животните при преминаването им през населените места и ги извеждат на паша по маршрут определен от кмета/кметския наместник на населеното място;
2. Да поддържат помещенията и прилежащите към тях дворчета и терени, чисти в добро ветеринарно-санитарно състояние;
3.Двукратно месечно да извършват дезинфекция и дезинсекция на помещенията, както и да дезакаризират животните, които отглеждат;
4.Да предоставят животните си за идентификация, имунизация и диагностични изследвания в съответните срокове;
5.Да не замърсяват с животински отпадъци улиците, тротоарите и други места за обществено ползване;
6. Унищожаване и загробване на животни и странични животински продукти се извършва по ред определен в ЗВМД (чл.143) и Наредба №22 за условията и реда за обезвреждане на странични животински продукти и на продукти, получени от тях;
 (2) Собствениците на животните носят отговорност за направените замърсявания при прехода на животни и транспортиране на оборска тор през публични пространства вкл. улици, паркове, градини и пътища в населените места, като незабавно почистят замърсяванията след животните и пътно-превозните средства за превоз на оборска тор.
(3)Маршрутът за движение на пътно-превозните средства за превоз на оборска тор се определя от кмета/кметския наместник на съответното населено място.
Чл.11.Собствениците на селскостопански животни регистрират при ветеринарномедицинските специалисти и в кметствата/кметските наместничества: адреса, трите имена на собственика, вида, пола и броя на притежаваните от тях видове животни /едри и дребни преживни, еднокопитни животни и др./ и настъпилите промени в числеността им в срок до 3 /три/ работни дни за новозакупените животни и до – 7 /седем/ дни за новородените животни.
Чл.12. Кметовете и кметските наместници на населените места, съдействат при изпълнение на мерките за профилактика, както и за ограничаване и ликвидиране на заразни болести при животните; 
Чл.13. Забранява се:
1.Изхвърляне на отпадъци от животновъдството на неразрешените за това места;
2.Влизането, преминаването и паша на животни в земи с посеви, трайни или цветни насаждения, освен в случаите на собственост или учредено вещно право върху земята.
3.Отглеждането, преминаването, престоя и пашата на селскостопански животни в обществени озеленени площи на жилищните територии, в това число всички тротоари, площади, паркове, градини, улично озеленяване, извънселищно озеленяване и паркове, гробищни паркове, спортни обекти, в дворовете на сградите за обществено обслужване, сметища и торища, санитарно-охранителни зони на водоизточници и водоснабдителни съоръжения.
4.Изхвърлянето на торова маса в съдовете за събиране на твърди битови отпадъци и върху площи общинска или държавна собственост; замърсяване на обществени места с оборска тор.
5.Клането на животни за собствени нужди на домакинствата на места за обществено ползване /тротоари , улици, площади, паркове и др./
6.Движението на животни без придружител в населените места.
7.Отглеждането на животни в съсобствени парцели без писменото съгласие на всички собственици.
8.Продажбата на животни на нерегламентирани пазари.
9.Придвижването на животни от едно населено място в друго населено място без ветеринарномедицинско свидетелство.
10.Преминаването на стада през централната част на селата, освен ако няма друга възможност. Надзирателите се задължават да почистят след преминаването на животните.
11.Организиране и провеждане на борби (игри) с животни със залагания.
Чл.14. Забранява се отглеждането на селскостопански животни и гълъби в жилищни сгради в режим на етажна собственост.
Чл.15. Животинските трупове, продукти и отпадъци от животински произход се събират, транспортират, съхраняват, обработват, преработват или обезвреждат в съответствие с нормативните изисквания, от собствениците, по начин, който гарантира пълна безопасност за здравето на хората и животните и опазване на околната среда.

РАЗДЕЛ ЧЕТВЪРТИ
ЗАЩИТА И ХУМАННО ОТНОШЕНИЕ КЪМ ЖИВОТНИТЕ
Чл.16. Животните се отглеждат и използват по начин, по който съответства на тяхното развитие и предназначение и е съобразен с физиологичните им нужди и особености.
Чл.17. Собствениците и пастирите на животни са длъжни:
1. Да се грижат за животните и да не ги изоставят.
2. Да осигуряват на всяко животно необходимото пространство и свобода на движение, достатъчно количество храна и вода, редовно профилактично ветеринарномедицинско обслужване и незабавно лечение при заболяване и нараняване.
3. Предприемат мерки за предотвратяване на бягство на животните от животновъдния обект, като по този начин предотвратяват нанасянето на щети на съседни имоти или пътно транспортни произшествия.
Чл. 18. Забранява се на собствениците и гледачите на животни и птици:
1. Подлагането на животни на натоварвания, които не са съобразени с анатомичните и физиологичните им особености
2. Отглеждането на животни при постоянна тъмнина или постоянно вързани
3. Връзването на животни по начин, който им причинява страдание или наранявания
4. Настаняването на едно и също място на несъвместими видове животни или животни от един вид, когато това може да доведе до агресивност.
5. Транспортирането на животни в превозни средства, при условия, които им причиняват страдания и наранявания.

РАЗДЕЛ ПЕТИ 
КОНТРОЛ   И  АДМИНИСТРАТИВНО – НАКАЗАТЕЛНИ РАЗПОРЕДБИ
Чл.19. (1) Контрол по изпълнение изискванията на тази наредба се осъществява от Кмета на Община Тервел или определени от него длъжностни лица, както и кметовете/кметските наместници на населените места на територията на Община Тервел. При установяване на нарушения, същите съставят актове за установяване на административни нарушения.
Чл.20. (1) Контролните органи по чл.19 от настоящата наредба извършват проверки по постъпили писмени молби, жалби и сигнали за нарушения на Наредбата, подадени от държавни органи, физически и юридически лица, като за целта могат да бъдат канени и представители на ОДБХ, РИОСВ, МВР.

1. Контролните органи:

а) Установяват самоличността на собственика на животните или животното, ако е необходимо със съдействието на полицията;

б) Имат право да извършват проверка след осигурен достъп от страна на собственика в недвижимия имот, в който се отглеждат животни или се предполага, че се отглеждат такива. В случаите на отказ от страна на собственика на имота проверката се извършва със съдействие на органите на МВР.

      2.  При констатиране на нарушения по тази наредба контролните органи:

           а) Съставят констативни протоколи и дават предписания със срокове и отговорници за отстраняването им;
       
           б) Съставят актове за установяване на административни нарушения по реда на Закона за административните нарушения и наказания.

       3. Въз основа на съставените актове за установени административни нарушения се издават наказателни постановления от Кмета на Община Тервел.

Чл.21.(1) При на нарушение на разпоредбите на тази Наредба на виновните лица се налага наказание глоба в размер от 100 до 500 лв., а при установено повторно нарушение – глоба от 200 до 1000 лв. За всяко следващо нарушение на виновните лица се налага имуществена санкция от 300 до 1000 лв.
           (2) Наказанията по предходната алинея се налагат, ако за извършеното нарушение не се предвижда по-тежко наказание по друг нормативен акт.
Чл.22. За всички неуредени въпроси в тази наредба се прилагат условията на действащите в Република България нормативни актове в тази област.


ДОПЪЛНИТЕЛНИ РАЗПОРЕДБИ
§.1. По смисъла на тази наредба: 
1.“Селскостопански животни“ - едри преживни животни, дребни преживни животни, свине, еднокопитни животни, зайци, птици и риби, отглеждани и развъждани със селскостопанска цел за производство на животински продукти, други селскостопански цели или за работа.
2.“Птици“ – кокошки, пуйки, патици и гъски, отглеждани за развъждане.
3.”Повторно” е нарушението, извършено в едногодишен срок от влизането в сила на акта, с който на нарушителя е наложено наказание или принудителна административна мярка за същото по вид нарушение.
4."Лични нужди" е отглеждане на продуктивни животни в лични стопанства с цел добив на суровини и храни за лична употреба.
5.”Лично стопанство" е животновъден обект, в който се отглеждат животни с цел добив на суровини и храни за лична консумация.
6.„Зоохигиенни изисквания” са изискванията за опазване здравето на животните и гарантиране на тяхното благосъстояние чрез създаване на такива условия за отглеждане и хранене, съответстващи на техните физиологични и поведенчески нужди.
7.Използвани съкращения:
ЗВМД – Закон за ветеринарномедицинската дейност;
ЗЗЖ – Закон за защита на животните;
ЗУТ – Закон за устройство на територията;
РИОСВ – Районна инспекция по околната среда и водите;
РЗИ – Регионална здравна инспекция;
ОДБХ – Областна дирекция по безопасност на храните;
ППЗВМД – Правилник за прилагане на Закона ветеринарномедицинската дейност 
ЗМСМА – Закон за местното самоуправление и местната администрация


ЗАКЛЮЧИТЕЛНИ РАЗПОРЕДБИ
§ 1. Наредбата се приема на основание чл. 21, ал.2 от ЗМСМА, във връзка с чл.133, ал.1 от Закона за ветеринарномедицинската дейност съгласно Закона за устройство на територията, Наредба №44 от 20.04.2006г. (изменена и допълнена на 17 януари 2020г.) за ветеринарномедицинските изисквания към животновъдните обекти, Закона за животновъдството, Закона за защита на животните и влиза в сила след приемането й от Общински съвет – Тервел.
§ 2. Наредбата е приета с Решение №1-5 по Протокол № 1 от 28.01.2021г.          на Общински съвет Тервел.  

